b'\n_START_ARTICLE_\nKu\xc4\x8dkuri\xc5\xa1ki\xc5\xb3 popieriaus fabrikas\n_START_SECTION_\nIstorija\n_START_PARAGRAPH_\nPopieriaus dirbtuv\xc4\x99 Ku\xc4\x8dkuri\xc5\xa1ki\xc5\xb3 dvaro valdose 1823\xc2\xa0m. \xc4\xafk\xc5\xabr\xc4\x97 dvarininkas ir pramonininkas Vaitiekus Puslovskis, dirbtuv\xc4\x97s statybai ir administravimui vadovavo vokietis meistras Vilhelmas Langenbachas. Pastatytas vienauk\xc5\xa1tis akmeninis pagrindinis korpusas su kaminu bei 10 pagalbini\xc5\xb3 pastat\xc5\xb3. \xc4\xae gamybos korpus\xc4\x85 atvesti du vandens kanalai i\xc5\xa1 u\xc5\xbetvenktos Vilnios. 1844\xc2\xa0m. fabrikas \xc4\xafsigijo popieriaus presus, mal\xc5\xabn\xc4\x85, balinimo indus bei pirm\xc4\x85j\xc4\x85 rulonin\xc4\x99 popieriaus gamybos ma\xc5\xa1in\xc4\x85 i\xc5\xa1 Anglijos. Palaipsniui nuo rankin\xc4\x97s gamybos pereita prie mechanizuotos. \xc4\xae pietry\xc4\x8dius nuo fabriko pastatytas dviej\xc5\xb3 auk\xc5\xa1t\xc5\xb3 medinis pastatas su valgykla, ligonine, kepykla, virtuve bei butu ra\xc5\xa1tininkui. 1915\xc2\xa0m. pasiekta did\xc5\xbeiausia i\xc5\xa1eiga: per metus buvo pagaminama 30000\xc2\xa0t celiulioz\xc4\x97s, 10000\xc2\xa0t popieriaus, dirbo 185 darbininkai._NEWLINE_Pirmojo pasaulinio karo metu apgadintas fabrikas buvo atstatytas, ta\xc4\x8diau veikti prad\xc4\x97jo tik 1925\xc2\xa0m., per metus buvo pagaminama apie 2000 t popieriaus. 1940\xc2\xa0m. dvaras buvo likviduotas, bet fabrikas savo veikl\xc4\x85 t\xc4\x99s\xc4\x97 ir 1957\xc2\xa0m. tapo pirm\xc4\x85ja specializuota kartonin\xc4\x97s taros gamybos \xc4\xafmone. Fabrikas veikl\xc4\x85 nutrauk\xc4\x97 2001\xc2\xa0m.'